Multirezistentās Acinetobacter baumannii nēsāšanas ilgums un tās ietekme uz infekciju kontroles pasākumiem un antibakteriālo līdzekļu lietošanu. Promocijas darba kopsavilkums
Authors:   ,   Rīgas Stradiņa universitāte, Liepiņš Māris 
Published: November 2024

Acinetobacter baumannii ir gramnegatīva baktērija, kas var izraisīt dažādas infekcijas cilvēkiem, it īpaši tiem, kuriem ir blakusslimība vai kuriem ir samazināta imūnās sistēmas atbilde, piemēram, pacientiem slimnīcās vai militārās iestādēs. Šis mikroorganisms ir īpaši bīstams, jo tas var būt rezistents pret daudziem antibakteriāliem līdzekļiem, padarot ārstēšanu sarežģītu. Ar laiku tas ir kļuvis par pieaugošu problēmu veselības aprūpes iestādēs visā pasaulē, jo īpaši intensīvās terapijas nodaļās, kurās pacienti ir sevišķi uzņēmīgi pret infekcijām. Tāpēc pastāv nepieciešamība pēc pastiprinātas uzmanības un pasākumiem, lai kontrolētu un novērstu Acinetobacter baumannii infekciju izplatību. Palielinājies to valstu skaits, kas ziņo par rezistento A. baumannii starpreģionālo izplatību. No 2017. līdz 2021. gadam Eiropas Savienības / Eiropas Ekonomikas zonas valstīs vidējais procentuālais rādītājs attiecībā uz A. baumannii ar kombinēto rezistenci pret karbapenēmiem, fluorhinoloniem un aminoglikozīdiem ievērojami pieauga – no 32,1 % līdz 36,8 % (ECDC, WHO, 2023). Jaunākie dati par Acinetobacter rezistenci Latvijā arī parāda aizvien pieaugošu rezistences tendenci (ECDC, Surveillance Atlas of Infectious Diseases, 2024). 2022. gadā Latvijā joprojām bija viena no augstākajām A. baumannii rezistencēm: proti, 63,3 % no Acinetobacter spp. izolātiem bija ar kombinēto rezistenci pret fluorhinoloniem, aminoglikozīdiem un karbapenēmiem. Rīgas Austrumu klīniskajā universitātes slimnīcā (RAKUS), kas ir lielākā stacionārās aprūpes iestāde Latvijā, pēdējo gadu laikā ir izteikta tendence palielināties inficētībai ar rezistento A. baumannii slimnīcā. Rezistentā A. baumannii šobrīd ir strikts ar veselības aprūpi saistīts patogēns un sevišķi bīstams, jo tā izraisīto infekciju ārstēšana ir ļoti ierobežota. Pārsvarā pacienti ar rezistento A. baumannii inficējas intensīvās terapijas nodaļās. Biežāk sastopamās kolonizācijas vietas ir rīkle, elpceļi, brūces un invazīvās ierīces, savukārt biežākās rezistentās A. baumannii izraisītās infekcijas ir pneimonija, ar centrālo asinsvadu katetru asociēta sepse, ķirurģisko brūču infekcija un centrālās nervu sistēmas infekcija. Pacienti, kas ir kolonizēti ar rezistentiem mikroorganismiem, atkārtoti nokļūstot slimnīcā, ir potenciāls šo rezistento mikroorganismu infekcijas avots, sekojošas pastiprinātas infekciju kontroles objekts, kā arī rada izaicinājumu ikdienas praksē klīnicistiem, ja nepieciešama empīriska antibakteriāla ārstēšana smagu infekciju gadījumā vai nepieciešama antibakteriāla profilakse. Zināms, ka citu multirezistentu mikroorganismu, piemēram, enterobaktēriju, kas izdala paplašināta spektra beta-laktamāzes (ESBL), nēsāšanas ilgums, 12 mēneši, pēc inficēšanās sasniedz 43 % (Titelman et al., 2014). Nelielā pētījumā (Marchaim et al., 2007), kurā tika iekļauti 30 pacienti ar multirezistentas A. baumannii (MRAB) infekciju anamnēzē, 17 % MRAB tika izdalīts atkārtoti, turklāt šis rādītājs bija vidēji 17,5 mēnešus pēc inficēšanās. RAKUS iekšējā informācijas sistēmā tiek reģistrēti visi klīniski un epidemioloģiski nozīmīgo rezistento mikroorganismu pacienti. Patlaban nepastāv laika limits datu uzkrājumam, jo, atsaucoties uz pētījumiem, ir zināma ilgstoša rezistento mikroorganismu nēsāšana. Datu uzkrājuma mērķis ir nepieciešamības gadījumā sākt savlaicīgus infekciju kontroles pasākumusun racionālu antibakteriālo ārstēšanu vai profilaksi kārtējās vai atkārtotas stacionēšanas gadījumā. Ikdienas darbā ir novērots, ka atkārtoti stacionētiem pacientiem ar rezistentas A. baumannii anamnēzi, atkārtoti šis mikroorganisms tiek konstatēts, ja pacientam ir hroniska slimība, ilgstoša brūce vai invazīva ierīce. Šobrīd nav konkrētas informācijas, vai pacientiem ar rezistentas A. baumannii anamnēziatkārtotas un/vai kārtējās stacionēšanas gadījumā ir nepieciešams noteikt infekciju kontroles pasākumus un nepieciešamības gadījumā ir izmantojama pret rezistentu A. baumannii vērsta empīriska antibakteriālā terapija vai profilakse. Promocijas darbs izstrādāts Rīgas Austrumu klīniskajā universitātes slimnīcā, Latvijā. Aizstāvēšana: Veselības un sporta zinātņu promocijas padomes atklātā sēdē 2024. gada 12. novembrī plkst. 15.00 Hipokrāta auditorijā, Dzirciema ielā 16, Rīgas Stradiņa universitātē, un attālināti, tiešsaistes platformā Zoom. 3.3. veselības un sporta zinātnes; apakšnozare – infekcijas slimības. Atslēgvārdi: Acinetobacter baumannii; ar veselības aprūpi saistītas infekcijas; antimikrobiālā rezistence; mikroorganismu nēsāšana; infekciju kontrole.